**הורדים**

ורדים יקרים – האם אתם יודעים

למי אנו קוטפים אתכם?

שתלנו אתכם ביחד, והשקנו אתכם.

שמרנו עליכם וטיפחנו אתכם.

האם אתם יודעים למי אנו קוטפים אתכם?

ליטפנו אתכם בבוקר – כשטיפות הטל

נצצו על הכותרת.

התכופפנו להוציא עשב מבין ענפיכם.

האם אתם יודעים למי אנו קוטפים אתכם?

גידלנו אתכם לשמחות, לחתונות, לעינוגים.

טיפלנו בכם לאושר, לשמש, לחיים!

האם אתם יודעים למי אנו קוטפים אתכם?

דליה גולדברג